Medicii atrag atenţia că adolescenţii combină băuturile energizante cu nicotină şi medicamente, iar efectul - similar drogurilor - este devastator pentru sănătate.
Un copil de 13 ani, din Bistriţa Năsăud, a murit după ce a consumat mai multe doze de energizant. Din aceeaşi cauză, un alt elev, de 14 ani, a ajuns în stare gravă la spitalul din Cluj. Sunt doar două dintre cazurile grave care au dus la înăsprirea legislaţiei.
De aici înainte, comercianţii care vând băuturi energizante minorilor riscă amenzi de până la 30.000 de lei şi chiar suspendarea activităţii.
Medicii avertizează că băuturile cu conținut ridicat de cofeină, taurină sau alte substanțe cu efect energizant pot afecta inima şi sistemul nervos şi, totodată, pot provoca dependenţă.
Efectele devin devastatoare când băuturile energizantele sunt consumate împreună cu alte substanţe.
Potrivit nutriţioniştilor, o băutură energizantă are efectul mai multor shot-uri de cafea concentrată, combinată cu mult zahăr.
Tocmai din această cauză apar problemele de somn, creşterea tensiunii arteriale şi stările de anxietate. În ciuda tuturor acestor efecte negative, statisticile arată că 68% dintre minori consumă energizante, iar 18% dintre aceştia nici măcar nu au împlinit 10 ani.